Oficialusis leidinys L 215 , 10/08/2002 p. 0013 - 0022



Tarybos sprendimas 2002 m. liepos 22 d. dėl Bendrijos dalyvavimo Tarptautinėje kaučiuko studijų grupėje (2002/651/EB) EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 133 straipsnį, atsižvelgdama į Komisijos pasiūlymą, kadangi: (1) Tarptautinė kaučiuko studijų grupė (TKSG) buvo įsteigta 1944 m. nutraukus Tarptautinę kaučiuko reguliavimo programą, kuri veikė nuo 1934 m. Darbo tvarkos taisyklių pakeitimus grupė patvirtino delegacijų vadovų susitikimuose, suorganizuotuose 36-osios ir 37-osios Tautų Asamblėjų metu Tokijuje (1995 m. kovo mėn.) ir Phukete (1996 m. balandžio mėn.). (2) TKSG yra pripažintos tarptautinės institucijos statusą turinti tarpvyriausybinė organizacija, kurios buveinė yra Jungtinėje Karalystėje, kaip oficialiai nustatyta su Jungtinės Karalystės Vyriausybe pasirašytame 1978 m. vasario 14 d. Buveinės susitarime, kuris apibrėžia grupės ir jos sekretoriato privilegijas ir neliečiamumą. Grupės tikslas yra "būti forumu, kur aptariamos natūraliojo ir sintetinio kaučiuko gamybos ir vartojimo bei prekybos juo problemos, rinkti ir platinti išsamią statistinę informaciją apie pasaulio kaučiuko pramonę". (3) Grupę aptarnauja sekretoriatas, kurio vykdomajam darbui vadovauja Generalinis Sekretorius, atskaitingas grupei ir Vykdomajam komitetui; vykdydamas administracines funkcijas Generalinis Sekretorius atsiskaito Vykdomajam komitetui, kuris susirenka nuo keturių iki šešių kartų per metus ir kurį sudaro atstovai iš keturiolikos kasmet renkamų grupei priklausančių šalių Vyriausybių. Grupės pirmininkas renkamas kas dvejus metus metiniuose susitikimuose ir prisistato Vykdomajam komitetui ex officio. Aukščiausiąją instituciją sudaro delegacijų vadovai, kurie susitinka metinių susitikimų arba specialiųjų susitikimų metu. (4) Grupė organizuoja forumą aptarti reikalams, kurie daro įtaką pasaulio kaučiuko pramonei, patikimos statistikos apie natūraliojo ir sintetinio kaučiuko gamybą, vartojimą ir prekybą juo rinkimui, tvirtinimui ir skelbimui. Jos darbą daugiausia finansuoja narių Vyriausybės. 60 % patvirtinto biudžeto turi sudaryti pagrindinės įmokos, kurias po lygiai moka visos Vyriausybės narės. Likusius 40 % biudžeto sudaro Vyriausybių narių įmokos, kurias Vyriausybės narės moka proporcingai nuo jų naujo kaučiuko gamybos ir vartojimo apimties (priklausomai nuo to ar daugiau pagamino, ar daugiau suvartojo) kalendoriniais metais prieš konkrečius finansinius metus. (5) Visiškai panaikinus Tarptautinę natūraliojo kaučiuko tarybą (TNKT) 2001 m. rugpjūčio 31 d., natūralųjį kaučiuką eksportuojančių ir importuojančių šalių dialogas geriausiai vyks stiprinant jau ilgai veikiančią TKSG, kuri yra forumas aptarti reikalams, darantiems įtaką tiek sintetinio, tiek natūraliojo kaučiuko pasiūlai ir paklausai. (6) Keletas Europos Sąjungos valstybių narių priklauso TKSG, būtent Belgija, Italija, Ispanija, Jungtinė Karalystė, Nyderlandai, Prancūzija ir Vokietija. (7) Europos Sąjungos Taryba, remdamasi jos Darbo grupės prekių klausimais rekomendacija, pakvietė Komisiją imtis būtinų veiksmų, kad Europos bendrija galėtų tapti TKSG tikrąja nare, NUSPRENDĖ: 1 straipsnis Europos bendrija pripažįsta Tarptautinės kaučiuko studijų grupės (TKSG) įstatus ir darbo tvarkos taisykles. Įstatų ir darbo tvarkos taisyklių tekstai pridedami prie šio dokumento. 2 straipsnis Tarybos pirmininkas įgaliojamas skirti asmenis, kurie turi teisę Bendrijos vardu pateikti prašymą dėl narystės Tarptautinėje kaučiuko studijų grupėje. Priimta Briuselyje, 2002 m. liepos 22 d. Tarybos vardu Pirmininkas P. S. Møller -------------------------------------------------- PRIEDAS TARPTAUTINĖS KAUČIUKO STUDIJŲ GRUPĖS ĮSTATAI IR DARBOS TVARKOS TAISYKLĖS ĮSTATAI Narystės sąlygos 1. Į Tarptautinę kaučiuko studijų grupę gali laisvai įstoti šalys, kurios suinteresuotos natūraliojo ir sintetinio kaučiuko gamyba arba vartojimu, arba prekyba juo. 2. Sutartomis sąlygomis nariai moka įmokas, kurios reikalingos grupės veiklai. 3. Grupės buveinė yra Londone, grupė turi sekretoriatą, kuris atlieka jos darbą, o pirmiausia renka ir platina statistinius duomenis. 4. Grupė susitinka periodiškai nariams patogiu laiku ir patogioje vietoje siekdama peržiūrėti statistinius duomenis ir aptarti kaučiuko pramonei bendras problemas. 5. Grupė savo nuožiūra atlieka arba paveda atlikti tokius pasaulinius kaučiuko pramonės padėties tyrimus, ypač kreipdama dėmesį į nuoseklios informacijos apie pasiūlą ir paklausą ir jų galimus pokyčius teikimą. 6. Grupė svarsto priemones, sukurtas kaučiuko vartojimui pasaulyje didinti. 7. Grupė svarsto, kaip geriausiai išspręsti konkrečius sunkumus, su kuriais susiduria jos nariai, tuo tikslu ji gali teikti ataskaitas ir rekomendacijas. 8. Kitos Vyriausybės ir tarpvyriausybinės organizacijos, kurios pareiškia susidomėjimą, gali būti priimtina forma informuojamos apie atliekamus tyrimus ir diskusijų rezultatus. Narių įsipareigojimai 9. Nariai įsipareigoja kiek įmanoma teikti sekretoriatui statistiką apie kaučiuko gamybą ir vartojimą bei prekybą juo jų atitinkamose teritorijose ir teikti kitą informaciją, kuri susijusi su dabartiniais vertinimais ir ateities tendencijomis. 10. 60 % patvirtinto biudžeto sudaro pagrindinės įmokos, kurias po lygiai moka visos Vyriausybės narės. 11. Likusius 40 % biudžeto sudaro Vyriausybių narių įmokos, kurias Vyriausybės narės moka proporcingai nuo jų naujo kaučiuko gamybos ir vartojimo apimties (priklausomai nuo to ar daugiau pagamino, ar daugiau suvartojo) kalendoriniais metais prieš konkrečius finansinius metus. Jeigu neturint būtinos statistikos neįmanoma apskaičiuoti įmokos pagal šią taisyklę, Vykdomasis komitetas, remdamasis tiksliausia turima informacija, nustato mokamos įmokos dydį ir paragina konkrečią Vyriausybę sutikti su šiuo įvertinimu. 12. Jau finansiniams metams prasidėjus į grupę įstoję nauji nariai į biudžetą moka: i) nuo liepos 1 d. iki rugsėjo 1 d., visą pagrindinę įmoką; ii) nuo spalio 1 d. iki gruodžio 31 d., tris ketvirtadalius pagrindinės įmokos; iii) nuo sausio 1 d. iki kovo 31 d., pusę pagrindinės įmokos; iv) nuo balandžio 1 d. iki birželio 30 d., ketvirtadalį pagrindinės įmokos. 13. Visos įmokos, kurias turi mokėti Vyriausybės narės, mokamos jų atitinkama nacionaline valiuta, jei ji konvertuojama į Jungtinės Karalystės valiutą; o jei ji nekonvertuojama – mokama Jungtinės Karalystės valiuta. 14. Jeigu grupė nenusprendžia kitaip, nariai, kurie du metus nesumoka įmokų, netenka privilegijų, kol nepadengia įsiskolinimo ir nesumoka įmokos už einamuosius metus. Organizacija ir procedūros 15. Grupė susitinka mažiausiai kartą metuose ir bet kada, kai taip nusprendžia Vykdomasis komitetas. 16. Grupė susitinka Londone arba jos arba Vykdomojo komiteto nustatytose kitose vietose Vyriausybės narės kvietimu. 17. Kiekvieną grupei priklausanti Vyriausybė narė skiria po vieną atstovą, kuris grupės susitikimuose gali dalyvauti kartu su patarėjais. 18. Jeigu jos atstovas negali dalyvauti grupės susitikime, bet kurią Vyriausybę narę gali atstovauti pakaitinis atstovas. 19. Bet kuriame grupės susitikime kvorumui sudaryti būtina, kad dalyvautų paprastoji grupės narių dauguma, kuri apimtų mažiausiai tris natūraliojo kaučiuko gamintojus ir šešis vartotojus, įskaitant mažiausiai tris sintetinio kaučiuko gamintojus. 20. Grupei vadovauja pirmininkas, vicepirmininkas ir Generalinis Sekretorius. 21. Pirmininką ir vicepirmininką renka grupė, jie užima šias pareigas dvejus grupės finansinius metus, jie turi teisę būti perrinkti. Kai bet kuriais finansiniais metais grupės metinis susitikimas vyksta po birželio 30 d., dabartinis pirmininkas ir vicepirmininkas toliau eina pareigas, kol kitame grupės susitikime išrenkamas naujas pirmininkas ir vicepirmininkas. 22. Grupė skiria Generalinį Sekretorių, kuris vadovauja sekretoriato vykdomajam darbui ir už savo darbą atskaitingas grupei ir Vykdomajam komitetui. 23. Grupė skiria Vykdomąjį komitetą, kuris grupės vardu naudojasi tokiomis galiomis, kokias nustato ir jam suteikia grupė, ir kuris skubiu atveju yra įgaliotas veikti grupės tikslus ir politikos kryptis atitinkančiu būdu. 24. Grupė gali skirti tokius komitetus ir patarėjų grupes, kokios laikas nuo laiko manoma esant būtinomis, parenka jų narius ir nustato funkcijas. 25. Grupė savo nuožiūra sankcionuoja tyrimų apie kaučiuko pramonės padėtį pasaulyje bei kitomis temomis rengimą ir spausdinimą. 26. Stebėtojas, kuris nori kalbėti grupės susitikime, praneša pirmininkui apie savo norą kalbėti prieš prasidedant sesijai, ir pirmininkas gali savo nuožiūra pakviesti stebėtoją kalbėti atitinkamu laiku. Grupės susitikime pirmininkas gali pakviesti stebėtoją dalyvauti bet kurio komiteto darbe. 27. Grupė bet kuriuo metu gali iš dalies pakeisti ir peržiūrėti šias darbo tvarkos taisykles. Finansų tvarkymo taisyklės 28. Finansiniai metai tęsiasi nuo liepos 1 d. iki birželio 30 d. 29. Banko sąskaita Tarptautinės kaučiuko studijų grupės sekretoriato vardu yra Londone. 30. Iš banko sąskaitos apmokami čekiai, kuriuos pasirašo: i) Generalinis Sekretorius, ii) grupės arba Vykdomojo komiteto pirmininkas arba vicepirmininkas, kai nėra Generalinio Sekretoriaus, iii) bet kuris kitas Vykdomojo komiteto tikrasis narys, kai nėra Vykdomojo komiteto pirmininko ir vicepirmininko. Kai čekyje nurodyta suma viršija Vykdomojo komiteto nustatytą ribą, čekį turi pasirašyti du asmenys. 31. Sekretoriato sąskaitas tvarko Generalinis Sekretorius. 32. Visos pinigų sumos nedelsiant deponuojamos banke. Tarpinę sąskaitą tvarko Generalinis Sekretorius apmokėdamas smulkias pinigines išlaidas ir kvitus, kurie neviršija Vykdomojo komiteto nustatytos sumos. 33. Auditorius skiria grupė. 34. Generalinis sekretorius visoms Vyriausybėms narėms kiek įmanoma greičiau pasibaigus finansiniams metams išplatina metinę sąskaitų ataskaitą, patvirtintą pirmininko arba vicepirmininko, Generalinio Sekretoriaus ir auditorių. 35. Generalinis sekretorius yra atsakingas už laikinojo kitų finansinių metų biudžeto sudarymą ir pateikimą Vykdomajam komitetui ne vėliau kaip iki kiekvienų metų kovo 31 d., kad grupė jį patvirtintų. Kai bet kuriais kalendoriniais metais grupės metinis susitikimas vyksta po birželio 30 d., Vykdomajam komitetui patvirtinti rekomenduotas biudžetas ne vėliau kaip iki kovo 31 d. išplatinamas Vyriausybių narių komentarams gauti, o Vykdomasis komitetas įgaliojamas patvirtinti biudžetą sekantiems metams atsižvelgiant į iš Vyriausybių narių gautus komentarus. 36. Generalinis sekretorius atsakingas už patvirtinto biudžeto pateikimą Vyriausybėms narėms ir reikalauja visos įmokos, kurią priklauso mokėti kiekvienai Vyriausybei, kaip numatyta minėtame biudžete. 37. Grupės susitikimuose dalyvaujančių narių kelionės ir pragyvenimo išlaidas apmoka atitinkamos Vyriausybės narės, grupė iš savo lėšų jų neapmoka. Vykdomasis komitetas 38. Vykdomąjį komitetą sudaro Vyriausybės narės, kurios renkamos grupės metiniame susitikime. Grupės pirmininkas ir vicepirmininkas yra nariai ex officio. Visi komiteto nariai, kurie nori dirbti antraisiais arba sekančiais metais, pateikia savo kandidatūras perrinkimui metiniame susitikime. 39. Kvorumą sudaro paprastoji daugumą, įskaitant du natūraliojo kaučiuko gamintojus ir du vartotojus (įskaitant bent vieną sintetinio kaučiuko gamintoją). 40. Komiteto pirmininką ir vicepirmininką renka komiteto nariai komiteto susitikime, vykstančiame tuoj po grupės metinio susitikimo. 41. Komiteto pareiga yra: a) peržiūrėti darbo pažangą, kai nevyksta grupės susitikimai, ir, kai būtina, duoti su tuo susijusius tolesnius nurodymus Generaliniam Sekretoriui, b) spręsti kitus klausimus, kurie iškyla nevykstant grupės susitikimams, teikti tokias rekomendacijas, kurios gali būti tikslingos (žr. 45 straipsnį), ir būtinu ir skubiu atveju imtis tokių veiksmų, kurie derinasi su grupės tikslais ir politikos kryptimis, c) vykdyti tokią sekretoriato administracinio ir finansinio darbo priežiūrą, kokia yra reikalinga, d) rekomenduoti biudžetą grupei patvirtinti arba, remiantis 35 straipsnio nuostata, patvirtinti biudžetą sekantiems metams, e) teikti grupės metiniam susitikimui ataskaitą apie nuveiktą darbą po ankstesnio grupės metinio susitikimo; f) grupės vardu atlikti kitus darbus, kuriuos vykdyti nusprendžia grupė. 42. Komitetas susitinka jo narių nustatytu laiku, arba jį sušaukia Generalinis Sekretorius, arba jis susitinka bet kuriuo atveju per šešis mėnesius po grupės metinio susitikimo. 43. Visos Vyriausybės narės iš anksto gauna komiteto susitikimo darbotvarkę bei patvirtintus susitikimų protokolus. 44. Kiekviena Vyriausybė narė gali komiteto pirmininko prašymu dalyvauti komiteto susitikime dėl konkretaus klausimo arba visame susitikime. 45. Generalinis sekretorius išplatina grupės Vyriausybėms narėms visas komiteto rekomendacijas prieš jas įgyvendinant ir duoda pakankamai laiko bet kuriam nariui pareikšti prieštaravimus, jei jis to pageidauja. Statistikos komitetas 46. Statistikos komitetą sudaro visi grupės nariai, kurie nori jame dirbti, komitetui padeda Kaučiuko statistikų ekspertų komitetas, kurio narius kasmet skiria grupė Statistikos komiteto rekomendacija. 47. Komitetas renka savo pirmininką, kuris paprastai būna ir Kaučiuko statistikų ekspertų komiteto pirmininkas ir kuris užima šias pareigas vienerius finansinius metus bei gali būti perrinktas. Kai bet kuriais finansiniais metais grupės metinis susitikimas vyksta po birželio 30 d., dabartinis pirmininkas toliau eina pareigas kol neperrenkamas arba kol kitame grupės susitikime nepaskiriamas naujas pirmininkas. 48. Komiteto pareiga yra: i) peržiūrėti ir pranešti apie kaučiuko pasiūlą (paklausą), ii) išnagrinėti bet kokį su tuo susijusį, grupės nurodytą klausimą bei atsiskaityti už jį. 49. Komitetas neskelbia pranešimų spaudai, kol jų nepatvirtina grupė savo susitikime arba, kai susitikimai nevyksta, Vykdomasis komitetas arba Generalinis Sekretorius. Generalinis sekretorius ir sekretoriatas 50. Generalinis sekretorius vadovauja sekretoriato vykdomajam darbui ir už savo darbą atsiskaito grupei. 51. Generalinio sekretoriaus pareigas finansų, darbuotojų priėmimo ir kitose srityse smulkiai nustato Vykdomasis komitetas grupės nurodymu. Laikoma, kad visose šiose srityse Generalinis Sekretorius turi veikti kaip visų grupės narių atstovas. 52. Sekretoriatas nešališkai atlieka visą darbą, be išankstinio Vyriausybių narių sutikimo neskelbia anksčiau neskelbtos medžiagos, pateiktos Vyriausybių narių, ir neinicijuoja diskusijų politikos klausimais. 53. Sekretoriatas atlieka šias funkcijas: i) teikia grupei visą įmanoma statistinę informaciją ir informaciją platesniais ūkiniais klausimais, kai tai susiję su kaučiuku, ii) teikia informaciją su kaučiuku susijusiais klausimais Vyriausybėms narėms, kai nevyksta grupės susitikimai, iii) atlieka būtiną pasirengimą grupės susitikimui, iv) palaiko ryšį su kitomis tarptautinėmis organizacijomis, kurių darbas svarbus grupei arba jų darbas grupę domina. v) atlieka tyrimus, kuriuos grupė gali nurodyti atlikti 5 ir 25 dalyse nustatyta tvarka. DARBO TVARKOS TAISYKLĖS Darbo tvarkos taisyklių pakeitimus grupė patvirtino delegacijų vadovų susitikimuose, suorganizuotuose 36-osios ir 37-osios Tautų Asamblėjų metu Tokijuje ir Phukete. 1–10 taisyklės patvirtintos 1995 m. kovo 1 ir 2 d. susitikime ir įsigaliojo 1995 m. kovo 2 d. 11 ir 12 taisyklės patvirtintos 1996 m. balandžio 15 ir 16 d. susitikime ir įsigaliojo 1996 m. balandžio 16 d. 1 taisyklė Balsavimo tvarka a) Sprendimai visuose grupės, vykdomojo komiteto ir komiteto susitikimuose, kai tik įmanoma, priimami konsensuso būdu nebalsuojant prieš, nepateikiant oficialių prieštaravimų arba išlygų dėl pozicijos. Susitikimų pirmininkai visada siekia konsensuso priimant visus sprendimus, o kai pozicijos nesutampa, jeigu įmanoma, duodama pakankamai laiko kompromisui ir konsensusui pasiekti. b) Jeigu susitikimo pirmininko nuomone nėra galimybių pasiekti konsensusą bet kuriuo klausimu, dėl jo balsuojama. c) Balsavimas paprastai organizuojamas taip, kad būtų užtikrintas maksimalus sprendimų priėmimo skaidrumas, susitikimo pirmininkas savo nuožiūra nusprendžia, ar bus balsuojama pakeliant ranką ar vardiniu balsavimu. Išimtinėmis aplinkybėmis dalyvaujančių ir balsuojančių paprastosios daugumo pritarimu pirmininkas gali nuspręsti, kad būtina, jog atitinkami nariai balsuotų slaptai arba paštu. d) Remiantis e punkte numatytomis nuostatomis, balsuojant sprendimai paprastai priimami dalyvaujančių ir balsuojančių paprastąja dauguma su sąlyga, kad grupės sprendimą patvirtina mažiausiai trys natūraliojo kaučiuko gamintojai ir trys kaučiuko vartotojai, įskaitant du sintetinio kaučiuko gamintojus, o Vykdomojo komiteto sprendimą patvirtina mažiausiai du natūraliojo kaučiuko gamintojai ir du vartotojai, įskaitant vieną sintetinio kaučiuko gamintoją. e) Balsuojant dėl sprendimų susijusių su: i) biudžeto patvirtinimu arba rekomendavimu, ii) Vyriausybių narių įsipareigojimų sumažinimu, teisių sustabdymu arba narystės panaikinimu, reikalinga dviejų trečdalių dalyvaujančių ir balsuojančių dauguma su sąlyga, kad atskirai skaičiuojami paprastosios natūraliojo kaučiuko gamintojų ir vartotojų daugumos balsai už. f) Balsuojant dėl sprendimų, susijusių su: i) buveinės susitarimo peržiūra arba nutraukimu, ii) įstatų arba darbo tvarkos taisyklių pataisomis, iii) buveinės vieta, būtinas konsensusas. g) Kai reikia skubiai priimti sprendimą, Generalinis Sekretorius gali Vykdomojo komiteto pirmininko sutikimu pateikti pasiūlymą Vykdomajam komitetui balsuoti paštu. Nariai gali pasirinkti, ar šį sprendimą patvirtinti, nepatvirtinti arba perduoti jį svarstyti kitame Vykdomojo komiteto susitikime. Sprendimui turi būti pritarta kaip numatyta d ir e punktuose, išskyrus, kai to reikalauja du natūraliojo kaučiuko gamintojai ir du vartotojai (įskaitant vieną sintetinio kaučiuko gamintoją), sprendimo priėmimas gali būti atidėtas iki kito Vykdomojo komiteto susitikimo. h) Patvirtinus paprastajai Vykdomojo komiteto daugumai, Vykdomojo komiteto pirmininkas gali reikalauti, kad dėl pasiūlymo grupės nariai balsuotų paštu. Grupės nariai gali pasirinkti, ar šį sprendimą patvirtinti, nepatvirtinti arba perduoti jį svarstyti metiniame arba specialiame Vykdomojo komiteto susitikime. Sprendimui turi būti pritarta kaip numatyta d ir e punktuose, su sąlyga, jei to reikalauja trys natūraliojo kaučiuko gamintojai ir trys vartotojai (įskaitant du sintetinio kaučiuko gamintojus), kad sprendimas perduodamas svarstyti metiniam arba specialiajam grupės susitikimui. i) Balsavimas paštu paprastai vyksta 30 dienų nuo išsiuntimo datos, tačiau be galo skubiais atvejais Vykdomojo komiteto pirmininkas gali nustatyti trumpesnį terminą, kuris turi būti mažiausiai septynios dienos. 2 taisyklė Vykdomojo komiteto įgaliojimai Nepaisant jam suteiktų įgaliojimų pagal įstatų 35 ir 41 straipsnius, Vykdomasis komitetas neturi įgaliojimų priimti sprendimus dėl: a) Vyriausybių narių narystės įsipareigojimų sumažinimo, b) Vyriausybių narių teisių sustabdymo, c) Vyriausybių narių narystės panaikinimo, d) Buveinės susitarimo persvarstymo, pratęsimo arba nutraukimo, e) įstatų arba darbo tvarkos taisyklių pataisų, f) buveinės vietos, g) Generalinio Sekretoriaus paskyrimo, tačiau gali aptarti visus šiuos klausimus siekdamas pateikti rekomendacijas grupės susitikimui. 3 taisyklė Narių įmokos a) Nariai sumoka įmokas kiekvienų metų liepos 1 d. b) Jeigu Vyriausybė narė nesumokėjo visos įmokos iki gruodžio 1 d., Generalinis Sekretorius skubiai pareikalauja nedelsiant ją sumokėti. c) Jeigu visa įmoka nesumokama iki vasario 1 d., Generalinis Sekretorius apie įsiskolinimą praneša Vykdomajam komitetui, kuris, jeigu konkrečiomis aplinkybėmis nenusprendžia kitaip, rekomenduoja grupei sustabdyti Vyriausybės narės naudojimąsi turimomis balsavimo teisėmis. d) Jeigu visa įmoka nesumokama iki balandžio 1 d., Vykdomasis komitetas, jeigu konkrečiomis aplinkybėmis nenusprendžia kitaip, rekomenduoja grupei sustabdyti visų sekretoriato paslaugų teikimą Vyriausybei narei. e) Dėl c ir d punktuose numatytų rekomendacijų grupė gali balsuoti paštu, kaip numatyta 1 taisyklės h punkte. f) Jeigu Vyriausybė narė nesumokėjo visos įmokos iki finansinių metų pabaigos, mokamos sumos vertė apskaičiuojama atsižvelgiant į buveinės šalyje esančios metinės infliacijos procentą, kuris naudojamas apskaičiuojant kiekvienų metų biudžetą, į kurį turi būti sumokėta įsiskolinta suma. Finansinių metų kiekvieno ketvirčio pabaigoje Generalinis Sekretorius apskaičiuoja ir notifikuoja peržiūrėtą įmoką Vyriausybei narei su sąlyga, kad ši nuostata netaikoma įmokoms, kurios turėjo būti sumokėtos iki 1995 m. birželio 30 d. g) Nei vienas pagal šios sąlygos nuostatas priimtas sprendimas arba veiksmas nepažeidžia konkrečios Vyriausybės narės teisių būti atstovaujamai bet kuriame grupės susitikime, kuriame aptariamos jos narystės sąlygos, arba tokiuose susitikimuose reikšti protestus, taip pat dėl tokių sprendimų arba veiksmų nėra užkertamas kelias grupei svarstyti Vyriausybės narės narystės sustabdymą arba nėra atidedamas šio klausimo svarstymas, kaip numatyta įstatų 14 straipsnyje. 4 taisyklė Priėmimas į grupę iš naujo Bet kokį Vyriausybės, kurios narystė buvo sustabdyta pagal įstatų 14 straipsnį, prašymą iš naujo priimti į grupę Vykdomasis komitetas svarsto siekdamas susitarti dėl finansinių įsipareigojimų įvykdymo. Bet koks toks susitarimas pateikiamas patvirtinimui grupės susitikime. 5 taisyklė Išstojimas iš grupės Vyriausybės narės pranešimas apie išstojimą iš grupės raštu pateikiamas Generaliniam Sekretoriui iki vasario 1 d., ir narystė nutrūksta birželio 30 d., o Vyriausybės narės, kurios apie tai praneša po vasario 1 d., narystės mokestį privalo mokėti kitais finansiniais metais, išskyrus kai sprendimas išstoti buvo priimtas dėl Vyriausybei narei nepriimtinų įstatų arba darbo tvarkos taisyklių pakeitimų, tada nebereikalaujama atsiųsti pranešimo ir prisiimti finansinės atsakomybės. Generalinis sekretorius praneša apie bet kurį pranešimą apie išstojimą kitoms Vyriausybėms narėms kiek įmanoma greičiau po jo gavimo. 6 taisyklė Auditorių skyrimas ir jų užduotys a) Auditoriai skiriami pagal įstatų 33 straipsnį Generalinio Sekretoriaus teikimu. Generalinis sekretorius, konsultuodamasis su Vykdomojo komiteto pirmininku, yra atsakingas už auditorių darbo monitoringą ir konkurso organizavimą įstatymų reikalavimus atitinkančioms audito bendrovėms bent kartą per ketverius metus. b) Auditorių skyrimo sąlygas kasmet nustato Vykdomasis komitetas atsižvelgdamas į poreikį peržiūrėti sekretoriato atliekamo administravimo ir vadovavimo veiksmingumą atitinkamais intervalais. 7 taisyklė Metinis susirinkimas a) Generalinis sekretorius biudžete nustato sumą, kurios pakanka grupės susitikimui Londone organizuoti. b) Kai grupė rengia susirinkimą Vyriausybės narės kvietimu, priimančioji Vyriausybė padengia visas sekretoriato dėl susirinkimo rengimo patirtas išlaidas, kurios viršija numatytą biudžetą. c) Kai sekretoriato dėl susirinkimo rengimo patirtos išlaidos yra mažesnės nei biudžete numatyta suma, likutis perduodamas veiklos fondui. 8 taisyklė Ekonomikos komitetas a) Grupė įsteigia Ekonomikos komitetą, kuris susitinka kiekvieno susirinkimo ir grupės susitikimo metu. Jį sudaro visi grupės nariai, kurie nori jame dirbti, jam padeda patarėjų pramonės klausimais grupė. b) Ekonomikos komiteto pirmininką, kuris yra konkretus asmuo, renka komitetas iš savo narių dvejiems metams. c) Komitetas susitaria dėl Sekretoriato darbo programos ekonominių ir techninių-ekonominių punktų, atlieka jų monitoringą ir peržiūrą, teikia grupei rekomendacijas dėl darbo programos metu parengtų dokumentų inicijavimo, tęsimo ir skelbimo. d) Svarstydamas darbo programą, Ekonomikos komitetas atsižvelgia į jam patarėjų pramonės klausimais grupės pateiktas rekomendacijas ir nuomones. 9 taisyklė Patarėjų pramonės klausimais grupė a) Ekonomikos komitetas įsteigia patarėjų pramonės klausimais grupę, kuri palaiko ryšį su visais sekretoriato darbo programos veiklos kryptis ir turinį įgyvendinančiais kaučiuko gamybos sektoriaus segmentais, įskaitant pramonę, prekybą, mokslinį darbą, tyrimus ir technologiją, ir kuri užtikrina, kad šie segmentai galėtų įnešti savo indėlį į kaučiuko gamybą, taip pat grupė teikia pastabas ir rekomendacijas Ekonomikos komitetui. b) Patarėjų pramonės klausimais grupei pirmininkauja Generalinis Sekretorius. c) Patarėjų pramonės klausimais grupės narius Ekonomikos komitetui rekomenduoja sekretoriatas ir grupės nariai turėdami omenyje, kad darbe turi dalyvauti plati atrankinė interesų grupė ir kad nariai galėtų dalyvauti susitikimuose. Sutartą narių sąrašą grupė pateikia patvirtinimui kiekviename Ekonomikos komiteto susitikime. d) Patarėjų pramonės klausimais grupė susitinka prieš pat kiekvieną susirinkimą ir grupės susitikimą bei bet kuriuo metu, kaip gali susitarti Vykdomasis komitetas, kad i) aptartų ekonominius ir techninius-ekonominius veiksnius, kurie daro įtaką elastomero pramonei ir jos plėtrai ateityje, ii) peržiūrėti ir aptarti sekretoriato darbo programos įgyvendinimo pažangą bei teikti rekomendacijas, kokius punktus įtraukti į programą, iii) peržiūrėti ir prižiūrėti Bendrojo prekių fondo ir kitų institucijų finansuojamų projektų pažangą, taip pat peržiūrėti naujus pasiūlymus finansavimui gauti, iv) kai tai tikslinga, teikti ataskaitas ir rekomendacijas Ekonomikos komitetui. e) Patarėjų pramonės klausimais grupės nariai turi teisę nemokamai dalyvauti Tarptautiniame forume kaučiuko gamybos klausimais, jei jie dalyvauja grupės susitikime prieš pat forumą. 10 taisyklė Partnerių grupė a) Generalinis sekretorius įsteigia partnerių grupę, kad būtų skatinamas pramonės ir sekretoriato bendravimas. Jai gali priklausyti bet kuri bendrovė arba organizacija, kuri turi interesų kaučiuko pramonėje, mokėdama tam tikrą metinį narystės mokestį. b) Metinį narystės mokestį kasmet patvirtina Vykdomasis komitetas, jis nustatomas atsižvelgiant į dėl narystės gaunamas nuolaidas atitinkamai diferencijuojant tarp bendrovių (organizacijų), kurių buveinė yra arba nėra šalyje narėje. c) Partnerių grupės nariai turi teisę į šias nuolaidas: i) nemokama Kaučiuko statistikos suvestinės ir Tarptautinės kaučiuko apžvalgos prenumerata, ii) nemokamos visų sekretoriato dokumentų, susijusių su darbo programa, kopijos, iii) nemokama prieiga prie sekretoriato informacinės duomenų bazės ir prie sekretoriato darbuotojų teikiamos informacijos su sąlyga, kad šios informacijos teikimas yra įprastinio konkrečių darbuotojų darbo krūvio dalis, iv) nemokama vieta kiekvieno tarptautinio forumo kaučiuko gamybos klausimais metu, v) kvietimas vienam asmeniui dalyvauti Kaučiuko statistikų ekspertų komiteto ir Patarėjų pramonės klausimais grupės susitikimuose su sąlyga, kad dalyvavimo išlaidas apmoka grupės narys. d) Teisė į nuolaidas dėl narystės partnerių grupėje atimama, kai metinis mokestis nesumokamas per šešis mėnesius nuo narystės sukakties, o dokumentai ir ataskaitos neteikiami, kol nesumokamas narystės mokestis. 11 taisyklė Vicepirmininko skyrimas a) Paprastai vicepirmininkas skiriamas arba renkamas visiems grupės įsteigtiems komitetams arba patariamosioms grupėms pagal įstatų 24 straipsnį. Vicepirmininkas veikia kaip komiteto arba patarėjų grupės pirmininkas, kai nėra išrinktojo pirmininko. Jei nėra nei pirmininko, nei vicepirmininko, susitikimo pirmininkas išrenkamas iš susitikimo dalyvių. b) Statistikos komitetas iš savo narių kiekviename susitikime renka savo vicepirmininką, kuris yra konkretus asmuo ir eina šias pareigas iki kito komiteto susitikimo bei gali būti perrinktas. c) Kaučiuko statistikų ekspertų komitetas iš savo narių kiekviename susitikime renka savo vicepirmininką, kuris yra konkretus asmuo ir, Statistikos komitetui patvirtinus jo paskyrimą, eina šias pareigas iki kito metinio Kaučiuko statistikų ekspertų komiteto susitikimo bei gali būti perrinktas. d) Ekonomikos komitetas iš savo narių renka savo vicepirmininką, kuris yra konkretus asmuo ir eina šias pareigas dvejus metus bei gali būti perrinktas. e) Patarėjų pramonės klausimais grupė iš savo narių renka savo vicepirmininką, kuris yra konkretus asmuo ir, Ekonomikos komitetui patvirtinus jo paskyrimą, eina šias pareigas iki kito metinio grupės susitikimo bei gali būti perrinktas. 12 taisyklė Generalinio sekretoriaus paskyrimas a) Generalinį sekretorių iš ne daugiau kaip dviejų kandidatų, kuriuos grupei rekomenduoja šiam tikslui sukurta atrankos grupė, skiria grupė pagal įstatų 22 straipsnį specialiojo grupės susitikimo arba delegacijų vadovų susitikimo metu. b) Atrankos grupę steigia Vykdomasis komitetas paprastai bent dvylika mėnesių likus iki pareigas einančio Generalinio Sekretoriaus kadencijos pabaigos. c) Atrankos grupę sudaro grupės pirmininkas ir Vykdomojo komiteto pirmininkas, kuris yra atitinkamai grupės pirmininkas arba vicepirmininkas, ir visi kiti Vykdomojo komiteto nariai, kurie nori dalyvauti joje. Pareigas einantis Generalinis Sekretorius dalyvauja atrankos grupės susitikime kaip patarėjas, neturintis balsavimo teisės. Visas sąnaudas ir išlaidas, kurias patiria Vyriausybių narių atstovai dalyvaudami atrankos grupės susitikimuose ir atrankos procese, apmoka Vyriausybės narės. d) Atrankos grupė susitaria dėl skelbimo, siūlančio užimti Generalinio Sekretoriaus postą, formato. Skelbimas įdedamas du kartus į atitinkamus The Economist numerius ir vieną kartą į Rubber Statistical Bulletin ir International Rubber Digest. Skelbimo kopijos pateikiamos visoms Vyriausybėms narėms, kurios užtikrintų, kad jų šalyse skelbimas būtų išplatintas kaučiuko pramonės sektoriuje. e) Skelbime inter alia nurodoma, kad į pareigas skiriama pirminiam trejų metų laikotarpiui suteikiant D1 pareigybės lygį Jungtinių Tautų sistemoje ir kad dalyvaujant pokalbiuose patirtas išlaidas apmoka pareiškėjai. f) Prašymus priima Generalinis Sekretorius, kuris atsakingas už administracinius priėmimo proceso aspektus. g) Kai būtina, atrankos grupė susitinka, kad pokalbiui atrinktų ne daugiau kaip šešis pareiškėjus. Atrankos proceso metu pirmenybė teikiama pareiškėjams, kurie yra šalių narių piliečiai, turi atitinkamos disciplinos pripažintą universitetinį išsilavinimą arba jį atitinkančią kvalifikaciją ir patirties kaučiuko pramonėje. h) Pokalbiai su į galutinį etapą atrinktais kandidatais vyksta siekiant vienbalsiai arba konsensuso būdu išrinkti kandidatą, kuris turėtų reikiamą patirtį, asmenybės bruožus, būtų nešališkas, sugebėtų veiksmingai dirbti su narių ir kitų Vyriausybių, taip pat tarptautinių ir privačių organizacijų vyresniaisiais pareigūnais, ir rekomenduoti grupei jį skirti Generaliniu Sekretoriumi. Jeigu negalima susitarti dėl vieno kandidato, grupei galima pasiūlyti du konsensuso būdu išrinktus kandidatus. Pakaitinis kandidatas paprastai pasiūlomas, kai išrinktas kandidatas negali eiti šių pareigų dėl ligos arba kitų priežasčių. i) Generalinis sekretorius skiriamas specialiajame grupės susitikime arba delegacijų vadovų susitikime, kurie specialiai sušaukiami, jei būtina. Jeigu dėl paskyrimo negalima susitarti vienbalsiai arba konsensuso būdu, kai atrankos grupė pasiūlo du asmenis, sprendimas priimamas balsuojant pagal darbo tvarkos taisyklių 1 taisyklės b ir c punktus. Sprendimui priimti reikalinga dviejų trečdalių dalyvaujančių ir balsuojančių dauguma su sąlyga, kad atskirai skaičiuojami paprastosios natūraliojo kaučiuko gamintojų ir vartotojų daugumos balsai už. Sprendimas negali būti priimtas balsuojant paštu. --------------------------------------------------